Návrh

Zákon 
z .........2007,
ktorým sa mení a dopĺňa zákon č.291/2002Z.z. o Štátnej pokladnici a o zmene a doplnení niektorých zákonov v znení neskorších predpisov a o doplnení niektorých zákonov 

Národná rada Slovenskej republiky sa uzniesla na tomto zákone:

Čl. I
Zákon č. 291/2002 Z. z. o Štátnej pokladnici a o zmene a doplnení niektorých zákonov v znení zákona č. 386/2002 Z. z., zákona č. 428/2003 Z. z. , zákona č. 523/2004 Z. z. , zákona č. 581/2004 Z. z. , zákona č. 747/2004 Z. z. , zákona č. 68/2005 Z. z. , zákona č. 659/2005 Z. z., zákona č. 238/2006 Z. z., zákona č. 198/2007 Z. z. a zákona č. 209/2007 Z. z. sa mení a dopĺňa takto:

1.	V § 2a ods. 1 písmeno m) znie:

„m) štátny podnik, právnická osoba, v ktorej má štát majetkovú účasť a právnická osoba zriadená osobitným zákonom9a), ktoré nie sú klientom uvedeným v písmenách a) až l), na základe písomnej dohody so Štátnou pokladnicou uzavretou po predchádzajúcom písomnom súhlase ministerstva.“.

Poznámka pod čiarou k odkazu 9a znie:
„9a) Napríklad zákon č. 80/1997 Z. z. o Exportno-importnej banke Slovenskej republiky v znení neskorších predpisov, zákon č. 619/2003 Z. z. o Slovenskom rozhlase v znení neskorších predpisov, zákon č. 16/2004 Z. z. o Slovenskej televízii v znení neskorších predpisov.“.

V § 6 ods. 7 písm. c) sa slovo „náklady“ nahrádza slovom „výdavky“. 

3.	 Za § 10b sa vkladá § 10c, ktorý znie:

„§ 10c
(1)	Podľa odseku 2 postupuje klient uvedený v § 2a ods. 1 písm. g) pri realizácii výdavkov z iných ako rozpočtových prostriedkov.
 
(2)	Klient predkladá Štátnej pokladnici žiadosť o realizáciu platby na tuzemský prevod najneskôr dva pracovné dni a na cezhraničný prevod najneskôr štyri pracovné dni predo dňom, v ktorom požaduje odpísať peňažné prostriedky zo svojho účtu. Deň odpísania peňažných prostriedkov z účtu v žiadosti o realizáciu platby uvádza ako deň splatnosti. Žiadosť o realizáciu platby obsahuje najmä bankové spojenie, sumu prevodu, označenie meny a konštantný symbol. Klient môže od Štátnej pokladnice požadovať realizáciu platby, iba ak Štátna pokladnica odsúhlasila žiadosť o realizáciu platby.
 
(3)	Žiadosť o realizáciu platby Štátna pokladnica porovná s kreditným zostatkom peňažných prostriedkov na účte klienta. Ak nie je objem úhrady uvedený v žiadosti o realizáciu platby v súlade s kreditným zostatkom finančných prostriedkov na účte klienta, Štátna pokladnica neodsúhlasí žiadosť o realizáciu platby, o čom informuje klienta najneskôr do jedného pracovného dňa odo dňa splatnosti platby uvedenej v tejto žiadosti.“.

4.  V § 12 ods. 1 písm. c) sa za slová “Slovenská informačná služba“ vkladajú slová „a pre  klienta uvedeného v § 2a  ods. 1 písm. m)“. 

5.  V § 12 ods. 9  sa na konci pripájajú tieto slová: „a na klienta uvedeného v § 2a ods. 1 písm. m)“.

Čl. II
Zákon  č. 111/1990 Zb. o štátnom podniku v znení zákona č. 92/1991 Zb., zákona Národnej rady Slovenskej republiky č. 14/1993 Z. z., zákona Národnej rady Slovenskej republiky č. 174/1993 Z. z., zákona Národnej rady Slovenskej republiky č. 172/1994 Z. z., zákona Národnej rady Slovenskej republiky č. 304/1995 Z. z., zákona Národnej rady Slovenskej republiky č. 317/1996 Z. z., zákona č. 166/1998 Z. z., zákona č. 241/1999 Z. z., zákona č. 472/2001 Z. z., zákona č. 395/2002 Z. z., zákona č. 547/2002 Z. z., zákona č. 432/2003 Z. z. a zákona č. 79/2005 Z. z. sa dopĺňa takto:

V § 9 ods. 9 sa za druhú vetu vkladá nová tretia veta, ktorá znie:
„Ak sa podnik stane klientom Štátnej pokladnice6k), môže ukladať peňažné prostriedky aj v Štátnej pokladnici a o tejto skutočnosti upovedomí financujúcu banku.“.

Poznámka pod čiarou k odkazu 6k znie:
„6k) § 2a ods. 1 písm. m) zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov.“.

Čl. III
Zákon  č. 619/2003  Z. z.  o Slovenskom rozhlase v znení zákona č. 587/2006 Z. z., zákona č. 220/2007 Z. z. a zákona č. 343/2007 Z. z. sa dopĺňa takto:

V § 21 ods. 2 sa za slovo „v“ vkladajú slová „Štátnej pokladnici,“.

Čl. IV
Zákon  č. 16/2004  Z. z.  o Slovenskej televízii v znení zákona č. 588/2006 Z. z., zákona č. 220/2007 Z. z. a zákona č. 343/2007 Z. z. sa dopĺňa takto:

V § 21 ods. 2 sa za slovo „v“ vkladajú slová „Štátnej pokladnici,“.

Čl. V
Tento zákon nadobúda účinnosť 1. marca 2008.